**Фрагмент урока ў 5 класе “Мяккі знак”**

**Мэты:** садзейнічаць засваенню вучнямі правапісу мяккага знака для абазначэння мяккасці зычных на канцы і ў сярэдзіне слова; удасканальваць навык вымаўлення і напісання слоў з мяккім знакам; развіваць слоўнік вучняў, фарміраваць уменні складаць выказванне ў навуковым стылі; спрыяць выхаванню патрыятычных пачуццяў.

**Тып урока:** урок тлумачэння новага матэрыялу.

**Этап урока.** Пазнавальна – аперацыйны. Уводзіны новага матэрыялу.

**Гульня “Хто ён такі?”.** Заданне: па лексічным значэнні трэба адгадаць слова, якое заканчваецца на - ён, і запісаць яго ў сшытак. Напрыклад: той, хто складае кампанію каму-небудзь (кампаньён*);* будынак для экспанатаў на выстаўцы *(*павільён*);* касметычны гігіенічны сродак для догляду скуры твару (ласьён*).*

Самаправерка. Зверыць свае запісы з ключом. Адказаць, на якое агульнае правіла запісаны словы. Вызначэнне тэмы і задачы ўрока.

**Фрагмент урока ў 6 класе “Адмоўныя займеннікі, іх змяненне, утварэнне і правапіс”**

**Мэты:** стварыць умовы для асэнсавання вучнямі спецыфікі значэння адмоўных займеннікаў у кантэксце, дапамагчы засвоіць вымаўленне і правапіс, формы змянення, спосаб утварэння, сінтаксічную ролю ў сказе, сэнсава-стылістычную ролю ў тэксце; выпрацоўваць уменні вызначаць адмоўныя займеннікі ў тэксце, складаць сказы з адмоўнымі займеннікамі, вызначаць іх марфалагічныя прыметы, сінтаксічную і сэнсавую ролю ў сказе і тэксце; развіваць вуснае маўленне вучняў, маўленчыя і творчыя здольнасці; ствараць умовы для выхавання цікавасці да духоўнай спадчыны беларусаў.

**Тып урока:** урок тлумачэння новага матэрыялу.

**Этап урока.** Пазнавальна – аперацыйны. Актуалізацыя апорных ведаў.

Слова настаўніка. Давайце дамовімся, што вы ўсе сёння маладыя пачынаючыя навукоўцы, а я – ваш кіраўнік. Я ўпэўнена, што наша сустрэча будзе цікавай, нашы адкрыцці – радаснымі, а вынік працы –плённым і зразумелым для ўсіх. Як кіраўнік нашай даследчай установы, я хачу зараз праверыць, ці маеце вы права быць навуковымі супрацоўнікамі. І для гэтага прапаную **гульню ”Так - не”: так – 1, не – 0.**

- Займеннік – гэта самастойная часціна мовы, якая ўказвае на прадмет,

прымету і колькасць, не называючы іх (1).

- Усе займеннікі змяняюцца па родах і ліках (0).

- У сказе займеннікі выступаюць у ролі розных членаў сказа (1).

- Я, ты, мы, вы , самы – гэта ўсе асабовыя займеннікі (0).

- Зваротны займеннік не мае назоўнага склону (1).

- Прыстаўка абы з няпэўнымі займеннікамі пішацца разам (0).

Настаўнік: А цяпер агучце, што ў вас атрымалася (Адказы).

У вас так атрымалася: 101010. Калі так, то значыць вы ўсе супрацоўнікі нашага даследчага інстытута. Няхай і адзнакі ў вас будуць такімі.

**Фрагмент урока ў 7 класе “Падагульненне і сістэматызацыя вывучанага па раздзеле “Дзеяслоў”**

**Мэты:** паглыбіць і сістэматызаваць веды вучняў па асноўных пытаннях раздзела; удасканальваць уменні адрозніваць разнастайныя лексіка – семантычныя групы дзеясловаў, выяўляць іх сэнсава – стылістычную ролю ў тэксце, даваць поўную марфалагічную характарыстыку; развіваць творчыя здольнасці; спрыяць выхаванню любові да мастацкага слова.

**Тып урока:** урок абагульнення і сістэматызацыі ведаў.

**Этап урока.** Пазнавальна – аперацыйны. Праверка дамашняга задання.

**Блеф - бліц “Ці верыце вы, што…”**

1. Дзеясловы абазначаюць не толькі фізічнае дзеянне, рух. *( Так. )*
2. Дзеясловы ў прошлым часе змяняюцца па асобах. *(Не. )*
3. У сказе дзеяслоў звычайна выконвае ролю акалічнасці. *(Не. )*
4. **Не** з дзеясловамі пішацца разам, калі дзеяслоў мае прыстаўку *неда-. (Так. )*
5. Зваротныя дзеясловы на – *ся, -цца* - непераходныя. *(Так. )*
6. Форму цяперашняга часу маюць толькі дзеясловы закончанага трывання. *(Не. )*
7. Безасабовыя дзеясловы змяняюцца па асобах. *(Не. )*
8. Дзеяслоў мае тры лады. *(Так. )*
9. Загадны лад не ўтварае 1-й асобы адзіночнага ліку. *(Так. )*
10. Дзеясловы ўтвараюцца прыставачным спосабам ад прыметнікаў і назоўнікаў. *( Не. )*

**Фрагмент урока ў 8 класе “Сказы з адасобленымі акалічнасцямі, знакі прыпынку ў іх”**

**Мэты:** стварыць умовы для засваення вучнямі паняцця “адасобленыя акалічнасці”, дапамагчы асэнсаваць прычыны, умовы і сродкі адасаблення акалічнасцей; садзейнічаць выпрацоўцы навыкаў вызначаць адасобленыя акалічнасці ў сказах, правільна інтанаваць такія сказы, расстаўляць знакі прыпынку пры адасобленых акалічнасцях; спрыяць развіццю актыўнасці і звязнага маўлення вучняў; садзейнічаць выхаванню патрыятычных адносін да роднай мовы.

**Тып урока:** урок тлумачэння новага матэрыялу.

**Этап урока.** Пазнавальна – аперацыйны. Актуалізацыя апорных ведаў.

Г**ульня “Лінгвістычнае лато”.** На вашых сталах знаходзяцца карткі з заданнямі раней вывучанага матэрыялу. Вам трэба запоўніць “Лінгвістычнае лато”, дзе ў кожным сказе неабходна выбраць і падкрэсліць толькі адзін правільны адказ.

1. Даданы член сказа, які характарызуе дзеянне, спосаб дзеяння і розныя ўмовы дзеяння. (Дапаўненне, азначэнне, акалічнасць)
2. Члены сказа, якія адказваюць на адно і тое ж пытанне, адносяцца да аднаго і таго ж слова і вымаўляюцца з інтанацыяй пералічэння, называюцца… (Паўторнымі, аднароднымі, адзіночнымі)
3. На пісьме адасобленыя члены сказа аддзяляюцца ці выдзяляюцца… (клічнікамі, коскамі, двукоссем)
4. Сказы, у якіх ёсць ці аднародныя, ці адасобленыя члены, ці зваротак, ці пабочныя канструкцыі, ці ўстаўныя канструкцыі, называюцца…(Ускладненымі, пытальнымі, двухсастаўнымі)
5. Інтанацыйнае і сэнсавае выдзяленне даданых членаў сказа з мэтай узмацніць іх значэнне (вымаўленне, транскрыпцыя, адасабленне).

**Фрагмент урока ў 9 класе “Знакі прыпынку паміж часткамі ў складаназлучаных сказах”**

**Мэты:** стварыць умовы для засваення вучнямі правілаў пастаноўкі знакаў прыпынку ў складаназлучаных сказах; садзейнічаць выпрацоўцы ўменняў вучняў правільна пунктуацыйна афармляць складаназлучаныя сказы на пісьме; удасканальваць уменні вызначаць у тэкстах складаназлучаныя сказы, вызначаць межы частак, сродкі сувязі, сэнсавыя адносіны паміж часткамі, рабіць схемы складаназлучаных сказаў, выкарыстоўваць складаназлучаныя сказы ў вусным і пісьмовым маўленні; садзейнічаць выхаванню павагі да старэйшых.

**Тып урока:** урок тлумачэння новага матэрыялу.

**Этап урока.** Завяршальны. Падвядзенне вынікаў урока.

Г**ульня “Калі - то”.** Звычайна ў складаназлучаных сказах ставяцца коскі. Але ёсць выпадкі, калі ставіцца працяжнік і кропка з коскай. Працягніце выказванні:

1. Калі ў другой частцы складаназлучанага сказа перадаецца вынік, супрацьпастаўленне ці рэзкая змена падзей, то… (ставіцца працяжнік).
2. Калі ў складаназлучаным сказе адна з частак ці часткі маюць ускладненую будову і свае знакі прыпынку, а сэнсавыя адносіны паміж часткамі аслаблены, то … (ставіцца кропка з коскай).
3. Калі часткі складаназлучанага сказа звязаны пры дапамозе адзіночных злучнікаў **і, ды (у значэнні і), ці, або** і маюць даданы член сказа, часціцу ці пабочнае слова, якія аднолькава адносяцца да кожнай з частак, то … (коска не ставіцца).